Dulji niz godina Fond za stipendiranje hrvatskih branitelja i djece hrvatskih branitelja dodjeljuje stipendije studentima i srednjoškolcima. U prošloj godini stipendirano je 3.817 osoba, a njihova imena bila su objavljena na stranicama Ministarstva branitelja. Baš kao i niz prethodnih godina. Takva objava rezultata predviđena je i ovogodišnjim natječajem. No, natječaj za tekuću godinu je završen, prijave su obrađene, a imena dobitnika ‘braniteljskih’ stipendija od javnosti su ostala skrivena. Poslove Fonda koji je ukinut preuzela je Zaklada hrvatskih branitelja, tijelo javne vlasti, koje je u ovom slučaju nije poštivalo Zakon o pravu na pristup informacijama.

Fond za stipendiranje hrvatskih branitelja iz Domovinskog rata i djece hrvatskih branitelja iz Domovinskog rata raspisao je natječaj za stipendije srednjoškolcima i studentima 18. listopada prošle godine. Prema tekstu natječaja, za učenike ova stipendija iznosi 2.000 kuna godišnje, a za studente 5.000 kuna. Zbog racionalizacije državne uprave, Fond je početkom ove godine ukinut. Prava i obaveze Fonda, time i poslove vezane uz dodjelu stipendije, preuzela je Zaklada hrvatskih branitelja iz Domovinskog rata.

Natječaj je zatvoren, prijave obrađene i Upravni odbor te Zaklade odabrao je ovogodišnje stipendiste. No, nakon niza godina u kojima su se dodjeljivale tzv. ‘braniteljske stipendije’, u 2019. po prvi puta imena dobitnika, kao niti iznos stipendije koji im je dodijeljen, nisu objavljena. Nije poznato niti koliko je studenata odnosno srednjoškolaca dobilo stipendiju.

Obrađeno 4.369 prijava, ali imena dobitnika nema zbog GDPR-a

Jedina javno dostupna informacija jest ona o tome koliko je prijava obrađeno tijekom ovogodišnjeg natječaja.

– Upravni odbor Zaklade hrvatskih branitelja iz Domovinskog rata i članova njihovih obitelji obavještava sve kandidate za stipendiju koji su se javili na natječaj Fonda za stipendiranje hrvatskih branitelja iz Domovinskog rata i djece hrvatskih branitelja iz Domovinskog rata kako je 4.369 zaprimljenih prijava obrađeno. Kandidatima koji su zadovoljili uvjete natječaja bit će dostavljena Odluka o ostvarivanju prava na stipendiju kao i Izjava koju je potrebno potpisanu povratno dostaviti uz podatke o računu za isplatu stipendije. Kandidati koji nisu zadovoljili uvjete natječaja bit će o tome pisano obaviješteni, jedine su informacije dostupne o rezultatima natječaja na stranicama Ministarstva branitelja i Zaklade hrvatskih branitelja.

U tekstu natječaja za ovu akademsku i školsku godinu bilo je određeno kako će se rezultati natječaja objaviti na stranicama Ministarstva branitelja. Takva je praksa bila i prijašnjih godina. Ove je, prema odgovoru koji nam stiže iz Ministarstva, za sve kriv – GDPR (Opća uredba o zaštiti osobnih podataka).

– Zbog zakonodavnog okvira zaštite osobnih podataka (GDPR) kao i pojednostavljenja, ubrzanja i kontrole procesa obrade i izvršenja isplate stipendija, Zaklada se odlučila na pojedinačnu dostavu odluka o ostvarivanju prava na stipendiju svim kandidatima koji su se prijavili na natječaj. Svi kandidati dobit će ili Odluku o ostvarivanju prava na stipendiju uz obrazac Izjave o prihvaćanju koji je s kopijom bankovnog računa potrebno povratno poslati u Zakladu ili Odluku o ne ostvarivanju prava na stipendiju s obrazloženjem. Nije u planu javna objava rezultata natječaja s obzirom da je ista svrha postignuta gore opisanim postupkom obavještavanja kandidata o rezultatima natječaja, službeni je odgovor koji nam je dostavljen iz Ministarstva branitelja.

Tijela javne vlasti podliježu Zakonu o pravu na pristup informacijama

Osnivač Zaklade je Republika Hrvatska, Vlada RH imenuje članove i predsjednika Upravnog odbora, a zakonski je rad Zaklade javan. Uz to, Zaklada hrvatskih branitelja tijelo je javne vlasti. A kada je riječ o tijelima javne vlasti, imena dobitnika stipendije trebaju biti objavljena bez obzira na GDPR.

– Ako se radi o bespovratnim sredstvima na objavu i opseg podataka primjenjuje se Zakon o pravu na pristup informacijama („Narodne novine” broj 25/13, 85/15) točnije članak 10. stavak 1.točka 8. koji propisuje objavu popisa korisnika i visinu iznosa, kazali su nam iz Agencije za zaštitu osobnih podataka nakon uvođenja GDPR-a.

Osim što rezultati neće biti objavljeni, studenti i srednjoškolci koji stipendiju nisu dobili nemaju niti mogućnosti slanja prigovora na njih. Žalbeni rok nije predviđeni natječajem i to zato što se on ne provodi upravnim postupkom, kažu iz Ministarstva branitelja.

– Kandidatima koji nisu ostvarili pravo na stipendiju bit će kako je gore navedeno dostavljene odluke s obrazloženjem, kratak je zaključak Ministarstva branitelja.

SC Zagreb nije objavio imena dobitnika domova pa su se kasnije predomislili

Podsjetimo za kraj, ove akademske godine Studentski centar u Zagrebu također nije objavio imena studenata koji su ostvarili pravo na smještaj u domovima. Razlog je bio isti – zaštita osobnih podataka temeljem GDPR-a. To nije bilo u skladu s Pravilnikom Ministarstava koji nalaže da se uz rezultat objave ime i prezime studenta, naziv visokog učilišta, broj ECTS bodova u tekućoj godini, broj ostvarenih bodova na natječaju i slični važni podaci.

I Agencija za zaštitu osobnih podataka potvrdila je kako su se spomenuti podaci trebali objaviti, radi transparentnosti i kontrole raspolaganja javnim sredstvima.

U konačnici je, kako je kazao sanacijski upravitelj Mirko Bošnjak ‘radi transparentnosti’, SC je ispravio ovu manjkavost. Imena studenata koji su ostvarili pravo na smještaj u domovima u konačnici su objavljena na internetskim stranicama SC-a u Zagrebu.